Esta é unha **lista dos personaxes** que aparecen no manga e mais o anime ***O detective Conan*** de Gosho Aoyama.

Principais
----------

### Shinichi Kudo

*Artigo principal**:* Shinichi Kudo.
Shinichi Kudo é o protagonista desta historia. É un rapaz de 17 anos que ten engaiolada á policía de Toquio, pois coa súa idade xa ten resoltos unha chea de casos e resulta de grande axuda á policía nos máis complicados de resolver. O deporte que máis lle gusta é o fútbol e o seu personaxe literario favorito é Sherlock Holmes. Os seus pais son Yusaku Kudo, un sobranceiro escritor de novelas de misterio e Yukiko Kudo, unha famosa actriz. A súa mellor amiga dende que eran nenos é Ran Mouri da que está namorado.

#### Conan Edogawa

Conan Edogawa é Shinichi encollido por mor da droga experimental dos Homes de Negro. Coa aparencia dun cativo segue a resolver os casos máis complicados aínda que moitas das veces todo o creto lévao o señor Mouri. O profesor Agasa fabrícalle unha morea de aparellos coma os tenis de forza, a paxariña imitadora de voces, o reloxo de dardos narcóticos ou os lentes radar.

### Ran Mouri

*Artigo principal**:* Ran Mouri.
Ran Mouri é a amiga da infancia de Shinichi, do que está namorada. Vai o mesmo instituto ca el e é a capitá do equipo de karate, ten bastante carácter pero é moi boa persoa. Os seus pais son Kogoro Mouri, un detective de pouca monta e Eri Kisaki, unha prestixiosa avogada. Ran non sabe que Conan é Shinichi, aínda que o sospeita nalgúns capítulos ao longo da historia. A súa mellor amiga é Sonoko Suzuki.

### Kogoro Mouri

*Artigo principal**:* Kogoro Mouri.
Kogoro Mouri é o pai de Ran. Hai anos fora policía e traballara en moitos casos a carón do inspector Megure. Agora Kogoro traballa coma detective privado na súa *Axencia de Detectives Mouri*. Pouco a pouco vai gañando sona en todas partes grazas a Conan, xa que é este quen resolve os casos durmindo a Kogoro co seu reloxo de dardos e imitando a súa voz coa paxariña. Así é como empeza a ser coñecido polo seu novo alcume: Kogoro *Dormente*. A Kogoro non lle cae moi ben Shinichi porque pensa que ameaza a súa reputación coma detective sobranceiro.

A Organización dos Homes de Negro
---------------------------------

A Organización dos Homes de Negro é unha organización criminal secreta ficticia que fai o papel de antagonista principal na serie *O detective Conan*. Os primeiros membros dos que se soubo foron Gin e Vodka, os responsables da transformación en cativo de Shinichi Kudo.

### Historia da organización

A Organización dos Homes de Negro comezou os seus tratos xa hai 50 anos. O seu membro coñecido máis antigo era Pisco (Kenzo Matsuyama) quen realizaba investigacións do campo. A Organización está presidida por un misterioso xefe, descoñecido, quen envía ordes aos integrantes por medio do teléfono móbil. Ademais os pais de Ai Haibara, tamén eran membros da Organización.

### Cargos dentro da organización

A Organización ten varios cargos asignados dentro dela.

* **Científicos**: son os que se encargan de produciren os fármacos para o portentoso arsenal da Organización.
* **Subordinados:** compañeiros do xefe, asasinan a sangue frío. Gin e Vermouth son os encargados de desenvolveren a tarefa.
* **Francotiradores**: a Organización posúe varios francotiradores para rematar coas vidas dos seus inimigos.
* **Xente de menor rango**: membros da Organización que traballan nela co trato de saír algún día. Están chantaxeados. Akemi Miyano formaba parte deste grupo.

### Membros principais

#### Gin e Vodka

*Artigos principais**:* Gin (O detective Conan) e Vodka (O detective Conan).
Gin e Vodka son os nomes en clave das dúas persoas que lle administraron a droga a Shinichi. Pertencen á Organización dos Homes de Negro e pouco se sabe sobre eles. Gin ten maior cargo ca Vodka dentro da organización.

#### Vermouth

*Artigo principal**:* Sharon Vineyard.
Vermouth é unha peza importante dentro da Organización. A súa verdadeira identidade é Sharon Vineyard, unha famosa actriz estadounidense.

### Menores

#### Akemi Miyano

Akemi Miyano era a irmá de Shiho Miyano e formaba parte dos últimos chanzos da organización. Traballaba para eles co trato futuro de que deixasen ceibe a súa irmá. Pero os Homes de Negro non cumpriron a súa palabra e acabaron por desfacerse dela.

#### Tequila

Tequila é un dos membros da Organización dos Homes de Negro. Morre a causa dunha explosión estando nunha presentación dunha compañía de videoxogos.

#### Pisco

**Kenzo Matsuyama** é un home de 71 anos, magnate do mundo empresarial. Co nome en clave de Pisco é un dos membros da Organización dos Homes de Negro con máis idade. Tiña como cometido matar a un concelleiro no Hotel Cidade de Haido. Ó final asasínao Gin por orde de Vermouth pola súa incompetencia ó deixarse fotografar pola prensa.

Axentes de policía
------------------

### Policía metropolitana de Toquio

#### Juuzou Megure

Juuzou Megure é o inspector xefe da policía da xefatura de Toquio. Encóntrase a miúdo con Kogoro e Conan e adoita ir acompañado polo axente Takagi. É un home corpulento e ten un carácter autoritario. En ocasións moléstalle ver que Kogoro estea involucrado en tantos asasinatos e acaba por crer que o señor Mouri é gafe. Ten unha cicatriz na testa e por iso leva sempre o sombreiro posto.

#### Wataru Takagi

Inocente e despistado, **Wataru Takagi** é inspector da policía de Toquio e acompaña normalmente a Megure. Está namorado de Sato.

#### Miwako Sato

Miwako Sato é inspectora da policía de Toquio esperta en artes marciais. Admira ó inspector Megure coma se fose un verdadeiro pai para ela, xa que o seu morreu sendo ela unha cativa.

#### Axente Chiba

O axente Chiba é un policía de Toquio que ás veces axuda a resolver algún caso.

#### Ninzaburo Shiratori

Ninzaburo Shiratori é o recentemente ascendido a inspector xefe; a forma de ser deste policía é un tanto fachendosa xa que non admite nunca que Conan ten certa capacidade para encamiñar os casos. Está, ao igual que Takagi, namorado de Sato.

#### Yumi Miyamoto

Yumi Miyamoto é unha axente de tráfico da policía de Toquio. En moitas ocasións axuda a Takagi a conquistar a Sato.

#### Axente Tome

O axente Tome é o xefe da policía científica encargado de encontrar indicios e pegadas que poidan aclarar a autoría dos asasinatos.

### Policía da prefectura de Osaca

#### Heizo Hattori

Heizo Hattori é o comisario xefe da policía de Osaca. O seu fillo é Heiji Hattori e a súa muller, Shizuka Hattori.

#### Comisario

O **Sr. Toyama** é o comisario da policía de Osaca, que traballa sempre con Heizo Hattori ao seu carón. É o pai de Kazuha Toyama.

### Outros policías estatais

#### Sango Yokomizo

Ó comezo, Sango Yokomizo fora o inspector xefe da prefectura de Saitama. Tempo despois é destinado a prefectura de Shizuoka para ocupar ese mesmo posto nesa comisaría. Yokomizo admira moito o señor Mouri e a súa faceta de Kogoro *Dormente*.

#### Inspector Yamamura

O inspector Yamamura é oficial novato da policía da prefectura de Gunma. É un entusiasta do seu traballo pero a súa forma de levar as pescudas é bastante inxenua e inepta. Admira a Kogoro Mouri.

### Axentes do FBI

#### Jodie Saintemillion

*Artigo principal**:* Jodie Saintemillion.
Jodie Saintemillion é a profesora de inglés do instituto Teitan. Chegou ó Xapón dende os Estados Unidos. Faise pasar por profesora pero en realidade é axente do FBI e está perseguindo a Vermouth.

#### Shuichi Akai

Shuichi Akai é un misterioso axente do FBI que sempre leva posto un pucho negro de la.

#### James Black

James Black tamén forma parte do FBI. Vivía en Chicago pero agora atópase no Xapón xunto a Jodie e Akai e é o que ten o maior rango de todos eles. É un home moi intelixente e ata Shinichi móstrase abraiado pola súa perspicacia.

Outros personaxes
-----------------

### Asociación de Detectives Xuvenís

#### Genta Kojima

Genta Kojima é un neno amigo de Conan e que forma parte da Asociación de Detectives Xuvenís. É o máis mangallón do grupo e zóscalle a todo aquel que lle leva a contra a Ayumi. Gústalle papar a todas horas e onde sexa, e devece sempre por un prato de anguías á prancha.

#### Ayumi Yoshida

Ayumi Yoshida é unha nena amiga de Conan e que tamén forma parte da Asociación de Detectives Xuvenís. Doce e moi amigable, Ayumi está namorada de Conan.

#### Mitsuhiko Tsuburaya

Mitsuhiko Tsuburaya tamén é membro da Asociación de Detectives Xuvenís e amigo de Conan. Intenta ter sempre un razoamento científico.

#### Ai Haibara

*Artigo principal**:* Ai Haibara.
**Shiho Miyano** pertenceu á Organización dos Homes de Negro co nome en clave de "Sherry" e foi ela a creadora da droga que encolleu a Shinichi, a apoptoxina 4869 (APTX 4869), pero non soportou que Gin e Vodka asasinaran a Akemi Miyano, a súa irmá, e decidiu deixar na estacada á organización. Cando Gin e Vodka souberon dos seus verdadeiros propósitos, apreixárona. Shiho decidiu entón suicidarse tomando a súa propia droga pero os seus insólitos efectos secundarios convertérona na nena **Ai Haibara**. Ai faise amiga de Shinichi e vai vivir para a casa do profesor Agasa.

### Amigos

#### Hiroshi Agasa

Hiroshi Agasa é o veciño e amigo de Shinichi. Ten 52 anos e é un científico ó que todo lle sae mal, pero de cando en vez fai algo de xeito e dállo a Conan para axudarlle nos seus casos. É, ademais, o primeiro en coñecer a verdadeira identidade de Conan. Gústanlle moito os nenos e por iso non dubida en levar sempre de excursión os nenos da *Asociación de Detectives Xuvenís*. Ó final acaba acollendo de bo grao na súa casa a Ai Haibara.

#### Sonoko Suzuki

Sonoko Suzuki é a mellor amiga de Ran e compañeira de instituto. Pertence a unha familia adiñeirada. Sempre anda á procura dalgún mozo co que saír.

#### Heiji Hattori

Se ben Shinichi é o detective xuvenil máis coñecido en Toquio, Heiji Hattori é o detective xuvenil máis coñecido en Osaka. A rivalidade que nun primeiro intre xorde entre os dous detectives vaise convertendo co paso do tempo nunha verdadeira amizade. Heiji ten 17 anos e descubriu a verdadeira identidade de Conan a partir das súas deducións. É un bo loitador de *kendo*. Os seus pais son Heizo Hattori, comisario xefe da policía de Osaka e Shizuka Hattori.

#### Kazuha Toyama

Kazuha Toyama é a mellor amiga de Heiji desde que eran cativos. O seu pai traballa con Heizo na comisaría de Osaka.

#### Makoto Kyougoku

Makoto Kyougoku é o mozo de Sonoko. É karateka e aparece moi pouco na historia.

### Familia

#### Yusaku Kudo

*Artigo principal**:* Yusaku Kudo.
Yusaku Kudo é o pai de Shinichi e actualmente reside nos Ánxeles. Sabe que Conan é Shinichi. Yusaku é un célebre escritor de novelas de misterio, famoso pola súa obra "O Misterioso Barón Nocturno". É bastante infantil e sempre que pode gástalle (coa axuda de Yukiko) unha broma de mal gusto ó pobre de Shinichi.

#### Yukiko Kudo

*Artigo principal**:* Yukiko Kudo.
Yukiko Kudo é a nai de Shinichi e actualmente reside nos Ánxeles. Sabe que Conan é Shinichi. Yukiko é unha famosa actriz que deixou a súa carreira no mundo do espectáculo ó casar, cando tiña 20 anos. É bastante infantil e sempre que pode gástalle (coa axuda de Yusaku) unha broma de mal gusto ó pobre de Shinichi.

#### Eri Kisaki

*Artigo principal**:* Eri Kisaki.
Eri Kisaki é a nai de Ran e muller de Kogoro Mouri de quen se quere separar. Traballa como avogada no *Bufete de Avogados Kisaki* e é coñecida como *A Raíña*, por ser moi boa na súa profesión.

#### Shizuka Hattori

Shizuka Hattori é a muller do comisario Heizo e nai de Heiji Hattori. É unha experta das artes marciais.

### Mundo Kaito

#### Caco Kid

*Artigo principal**:* Kaito Kuroba.
Caco Kid, antes coñecido como **1412** é un ladrón moi sobranceiro que non utiliza a violencia para maquinar os seus roubos. Ten un gran talento para o disfrace, é un bo imitador de voces e ten unha aparencia física moi parecida á de Shinichi. Unha americana branca cunha capa de seda, unha camisa azul, unha gravata vermella, un sombreiro de copa e un monóculo constitúen a súa mítica indumentaria. A súa verdadeira identidade é **Kaito Kurobane** (**Kaito Kuroba** no orixinal), un estudante de instituto de 17 anos afeccionado á maxia.

#### Seiko Nakamori

Seiko Nakamori (**Aoko Nakamori** no orixinal) é a mellor amiga de Kaito, aínda que ela sente algo máis por el. Ten 17 anos e tamén estuda no mesmo instituto. Odia a Caco Kid porque sempre lle está a crear problemas ó seu pai Ginzo Nakamori. Non sabe que Kaito e Caco Kid son a mesma persoa.

#### Ginzo Nakamori

Ginzo Nakamori é o pai de Aoko. Ginzo é inspector da policía e o seu maior desafío é conseguir atrapar dunha vez por todas ó famoso ladrón Caco Kid aínda que este sempre consegue escaparlle no último momento. É unha persoa cun carácter moi autoritario e sempre está a rifar e a zoscarlle ós seus axentes.

#### Saguru Hakuba

Saguru Hakuba é un detective londiniense da idade de Shinichi e de Kaito. Desprázase o Xapón para intentar atrapar a Caco Kid. Ten como mascota unha ave rapaz chamada Watson.

#### Beniko Koizume

Beniko Koizume (**Akako Koizume** no orixinal) é unha compañeira de clase de Kaito e Aoko. É practicante de bruxería e adoita ter visión do que acontecerá. Akako sabe que Kaito e Caco Kid son a mesma persoa.

#### Keiko Momoi

Keiko Momoi é a mellor amiga de Aoko. Leva lentes e ten unha faciana que recorda moito á de Conan.

### Outros

#### Tomoaki Araide

Tomoaki Araide é o médico que se encarga de facer as revisións ós estudantes no instituto Teitan. Ran parece levarse moi ben con el, cousa que en ocasións esperta un certo desacougo en Shinichi. O seu pai, que tamén era médico, morreu asasinado, electrocutado na bañeira da súa casa.

#### Yoko Okino

Yoko Okino é unha famosa actriz e cantante. Ten como primeiro admirador a Kogoro Mouri.

#### Azusa Enomoto

Azusa Enomoto é a camareira do bar chamado *Poirot*, que está embaixo da *Axencia de Detectives Mouri*.

#### Midori Megure

Midori Megure a muller do Inspector Megure. Coñecéronse traballando xuntos nun caso no que un tipo atropelaba a raparigas de instituto. Os dous acabaron feridos, pero finalmente todo rematou ben e acabaron casando.

| * v
* c
* e
*O detective Conan* de Gosho Aoyama |
| --- |
| Franquía | Capítulos ·  Episodios ·  Música |
| Personaxes | Shinichi Kudo ·  Ran Mouri ·  Kogoro Mouri ·  Kaito Kuroba ·  Shiho Miyano ·  Organización dos Homes de Negro ·  Sharon Vineyard |
| Filmes | *Explosión no rañaceos* ·  *A décimo cuarta vítima* ·  *O derradeiro mago do século* ·  *Engaiolado nos seus ollos* ·  *Conta atrás cara ao ceo* ·  *A pantasma de Baker Street* ·  *Encrucillada na antiga capital* ·  *O mago do ceo prateado* ·  *Strategy Above the Depths* · *The Private Eyes' Requiem* · *Jolly Roger in the Deep Azure* · *Full Score of Fear* · *The Raven Chaser* · *The Lost Ship in the Sky* · *Quarter of Silence* · *The Eleventh Striker* · *Private Eye in the Distant Sea* · *Lupin III vs. Detective Conan: The Movie (crossover)* · *Dimensional Sniper* · *Sunflowers of Inferno* · *The Darkest Nightmare* · *The Crimson Love Letter* · *Zero the Enforcer* · *The Fist of Blue Sapphire* |